Správa zo zahraničnej pracovnej cesty

1.	Účastník ZPC:

Titul, meno a priezvisko:	Ing. Vladimír Belovič, CSc.	
Pracovisko:	MŠVVaŠ SR, Stromová 1, 81330 Bratislava 
sekcia ďalšieho vzdelávania a mládeže 	
Pracovné zaradenie:	štátny radca 	
Znalosť jazykov:	A, F, N, R	
2.	Zahraničná pracovná cesta:

Štát:	Dánsko	
Mesto:	Kodaň	
Vykonaná v doch:	27. - 29. 06. 2012	
Prijímajúca organizácia:	Dánske predsedníctvo EÚ, sekretariát Európskej rady, Brusel
	
Účel cesty:	Účasť na zasadnutí Výboru pre vzdelávanie Rady EÚ 	
Spôsob financovania:	Náklady na ubytovanie, stravné a vreckové náklady hradí MŠVVaŠ SR; cestovné náklady sú refundované MF SR z FO;	
		
3.	Rámcový program pobytu:
27. 06. 2012	Predpoludním odvoz služobným autom z Bratislavy na letisko Viedeň- Schwechat, prílet do Kodani, ubytovanie, príprava na rokovanie.	
28. – 29. 06. 2012
29. 06. 2012	Rokovanie Výboru pre vzdelávanie Rady EÚ v Eigtveds Pakhus, Kodaň. 

Odlet z Kodane do Viedne vo večerných hodinách, návrat do Bratislavy z letiska Viedeň – Schwechat služobným autom.
	
4.	Stručný priebeh rokovaní:
V dňoch 27. – 29. 06. 2012 som sa zúčastnil rokovania Výboru pre vzdelávanie Rady EÚ. Posledné rokovanie Výboru pre vzdelávanie počas dánskeho predsedníctva bolo venované prioritám budúcej spolupráce, prezentácii budúceho návrhu na odporúčanie Rady o uznávaní neformálneho a informálneho vzdelávania, prezentácii správy o pokroku nariadenia o Európskom technologickom a inovačnom inštitúte (EIT), prezentácii Bukureštského komuniké a prezentácii nadchádzajúceho cyperského predsedníctva.

Počas zasadnutia bola prerokovaná nasledovná agenda:

1.  Schválenie agendy
2.  Informácie  Predsedníctva
3.  Informácie  Komisie 
4.  ET 2020 a Európa 2020: priority a budúca spolupráca
      - diskusia
        = 11409/12 EDUC 223 JEUN 49 SOC 584 RECH 286 MI 441 COMPET 451
5.  Uznávanie neformálneho a informálneho vzdelávania
     - prezentácia Komisie
6.  Európsky technologický a inovačný inštitút (EIT)
     - prezentácia Komisie a Predsedníctva
        = 10221/12 RECH 163 COMPET 306 EDUC 120 CODEC 1392
7.  Bukureštské komuniké
8.  Prezentácia programu cyperského PRES         
9. Rôzne

Stručný obsah a priebeh diskusie k jednotlivým bodom:

1.  Schválenie agendy

Agenda zasadania bola schválená bez pripomienok.

2.  Informácie  Predsedníctva

Rokovanie výboru viedla Mette Andersen zo Stáleho zastúpenia Dánska pri EÚ, ktorá privítala delegácie na poslednom podujatí dánskeho predsedníctva v oblasti vzdelávania. Zároveň poďakovala všetkým zúčastneným za flexibilný a pragmatický prístup počas uplynulých 6 mesiacov.

3.  Informácie  Komisie

V rámci stratégie Európa 2020 a vlajkovej iniciatívy „Agenda pre nové zručnosti a nové pracovné miesta“, ktorá obsahuje  13 kľúčových opatrení zameraných na reformu trhov práce, zvyšovanie úrovne zručností a ich zosúladenie s potrebou trhu práce podporovať zamestnanosť a uľahčovať prechody z jedného pracovného miesta na iné, ako aj na zlepšovanie pracovných podmienok a kvality pracovných miest a vytváranie nových pracovných miest Komisia informovala o projekte „EU Skills Panorama“, ktorý vznikol v spolupráci členských štátov, sociálnych partnerov a vzdelávacích inštitúcií.

4. ET 2020 a Európa 2020: priority a budúca spolupráca

Komisia pripravila doplnený dokument o peer review, ktorého prvú verziu predstavila na zasadaní pracovnej skupiny na vysokej úrovni (HLG) v Nikózii 7. – 8. 6. 2012. Cieľom peer review by malo byť:

o	umožniť ČŠ, ktoré dostali špecifické odporúčania EK v rovnakej oblasti počas Európskeho semestra, aby si vzájomne vymenili informácie o svojej situácii, skúsenostiach a konceptoch ako aj o spôsobe ich  implementácie; 
o	umožniť ČŠ bez ohľadu na druh špecifického odporúčania diskutovať o možných spôsoboch reakcie na urgentné výzvy v oblasti vzdelávania.
Komisiu hlavne zaujíma, ako sa veci diskutované v rámci otvorenej metódy koordinácie dostanú na politickú úroveň. Dôležité je aj komunikovanie výsledkov práce vykonanej v rámci ET 2020. 

Diskusia
ES sa nazdáva, že členovia mnohých expertných skupín nepoznajú širší kontext napojený na ich mandát. Informácie o činnosti a výsledkoch expertných skupín by sa mohli zverejňovať na osobitnom intranete.
IT za dôležité považuje posilniť spoluprácu s výborom pre zamestnanosť EMCO. 
AT sa nazdáva, že musíme poukázať na praktické implikácie európskej spolupráce v oblasti vzdelávania kvôli zlepšeniu viditeľnosti nášho sektora. Nebráni sa znižovaniu priorít. Expertné skupiny by mali mať jasný mandát a jeho prípadné predĺženie  a výsledky práce by mali ísť cez Výbor pre vzdelávanie (podobne NL, BE, IE, CZ, EE). Úlohy spojené s peer review považuje za zložité, pokiaľ sa má zaručiť kvalita takéhoto cvičenia
NL – potrebujeme vidieť výsledky práce expertných skupín. Postačí zhrnutie výsledkov na 1-2 strany, ktoré by mohli byť určené aj politickej úrovni. Možno by niektorí ministri mohli mať patronát nad niektorými zo skupín, čo by zvýšilo ich relevantnosť. 
FI si myslí, že organizovanie peer review je v súčasnosti predčasné (podobne PT) a vyžadovalo by si to množstvo ľudských zdrojov. 
BE sa zaujímalo, aký bude mechanizmus vyberania ČŠ pre potreby peer review (podobne SE)
UK pokladá za dôležité tie priority spolupráce, ktoré majú jasnú európsku pridanú hodnotu. Súhlasia so scenármi navrhnutým PRES vo svojom dokumente. 
PT je za menší počet priorít, prípadne ich zoradenie podľa dôležitosti (podobne LV, IE, CZ)  
SE  - výsledky práce expertných skupín by sme mohli využiť pri vypracúvaní návrhu záverov Rady. Skôr ako peer review podporuje myšlienku peer learning. 
EE sa prihovára za to, aby predsedovia expertných skupín prezentovali výsledky na Výbore pre vzdelávanie. Zlepšiť je potrebné  koordináciu medzi jednotlivými expertnými skupinami. Zúčastnili by sa peer review na tému relevantnosti vzdelávania pre trh práce. 
IE nepodporuje zvýšenie počtu zasadaní Skupiny na vysokej úrovni. 

Dánske PRES z diskusie vyvodilo závery, že je potrebné mať podrobný časový a realizačný plán na peer review, poradie jednotlivých priorít, jasné mandáty pre expertné skupiny, pričom  a o ich predĺžení má rozhodovať Výbor, vrátane ich časového obmedzenia. PRES pripraví list sumarizujúci diskusiu a odošle ho budúcemu Írskemu PRES (IE PRES), ktoré sa téme bude ďalej venovať. 

Záver: Delegácie diskutovali o prioritách a modalitách svojej budúcej spolupráce, pričom sa zhodli, že úloha Výboru pre vzdelávanie by mala byť posilnená, predovšetkým v smere prijímania správ činnosti jednotlivých expertných skupín v rámci otvorenej metódy koordinácie. DK PRES pripraví list sumarizujúci diskusiu a odošle ho budúcemu IE PRES, ktoré sa téme bude ďalej venovať.

5. Uznávanie neformálneho a informálneho vzdelávania

Komisia prezentovala niekoľko prvkov svojho budúceho návrhu na odporúčanie Rady o  uznávaní neformálneho a informálneho vzdelávania. Rozlišuje ekonomické, vzdelávacie a personálne benefity uznávania výsledkov neformálneho a informálneho  vzdelávania pre občanov.
Len 4 ČŠ (FR, FI, LU, NL) majú dobre rozpracovaný systém uznávania výsledkov neformálneho vzdelávania.   COM navrhne, aby do 2015 existovali v ČŠ systémy na uznávanie neformálneho a informálneho vzdelávania, vrátane možnosti na dosiahnutie čiastočnej alebo úplnej kvalifikácie.  Systémy na uznávanie by mali zahŕňať nasledovné kroky: identifikácia, dokumentácia, hodnotenie, certifikácia. Návrh COM bude obsahovať princípy, na ktorých by ČŠ mali postaviť svoje systémy uznávania. Komisia návrh na odporúčanie prijme na prvom zasadaní kolégia komisárov v auguste 2012, potom sa bude návrh prerokúvať vo Výbore vo vzdelávanie s výhľadom jeho schválenia Radou v novembri.

6. Európsky technologický a inovačný inštitút (EIT)

Komisia podala základné informácie o EIT: jeho ciele, fungovanie, znalostné a inovačné spoločenstvá (ZIS), inovatívne financovanie (COM dáva len 25% na pôsobenie ZIS). Tretina parterov pochádza z prostredia VŠ, tretina z výskumu a posledná tretina sú podnikateľské subjekty. Každé ZIS má vlastnú právnu subjektivitu. Dôležitú časť EIT predstavujú vzdelávacie programy, ktoré musia byť inovatívne, napojené na podnikateľské prostredie a s prvkom medzinárodnej mobility naprieč troma hlavnými sektormi. Napokon COM hovorila o strategickom inovačnom programe EIT.

Predsedajúca Pracovnej skupiny pre výskum prezentovala správu o pokroku o rokovaniach o   strategickom inovačnom programe EIT a o modernizácii nariadenia o EIT. 
Počas dánskeho predsedníctva sa v pracovnej skupine pre výskum rokovalo o návrhu na zmenu a doplnenie nariadenia o EIT. Návrh vo všeobecnosti uvítali všetky delegácie. Počas rokovaní predniesli isté otázky s cieľom objasniť okrem iného úlohu správnej rady a vzťah medzi touto radou a riaditeľom EIT, ako aj úlohu členských štátov a pravidlá správy práv duševného vlastníctva. V rámci budúcich rokovaní bude potrebné ďalej objasniť najmä úlohu členských štátov. 
Pokiaľ ide o návrh strategického inovačného programu EIT, delegácie vyzdvihli skutočnosť, že mnohé nové znalostné a inovačné spoločenstvá (ZIS) sú zásadne naviazané na celkový rozpočet programu Horizont 2020. Celkový počet nových ZIS a harmonogram ich vytvárania ostáva nedoriešenou otázkou, ktorá si vyžaduje ďalšie preskúmanie. Podobne ostáva predmetom ďalšieho preskúmania aj otázka, či by sa zoznam tematických oblastí, ktorý pre nové ZIS navrhla Komisia, mal považovať za vyčerpávajúci alebo len orientačný.  Niektoré delegácie vyjadrili ako hlavnú obavu otázku prístupu do existujúcich ZIS. CY PRES má ambíciu dosiahnuť čiastočný všeobecný prístup k obom návrhom nariadení. NL požiadalo o väčšie zapojenie Výboru pre vzdelávanie do procesu vyjednávania oboch nariadení. 

7. Bukureštské komuniké

Bukureštské komuniké bolo schválené 27. apríla 2012 ministrami školstva Európskeho priestoru vysokoškolského vzdelávania. Cieľom je poskytovať kvalitné vysokoškolské vzdelávanie pre všetkých, zlepšiť zamestnateľnosť absolventov a posilniť mobilitu ako prostriedok lepšieho vzdelávania. 
NL zdôraznilo, že je preň dôležitá otázka prenositeľnosti grantov a pôžičiek. NL, BE, LU, BG a AT by chceli počas cyperského PRES hovoriť na Výbore pre vzdelávanie, prípadne aj na Rade, o probléme asymetrických prúdov mobility.  Text komuniké z Bukurešti je dostupné na odkaze: 
http://www.ehea.info/Uploads/%281%29/Bucharest%20Communique%202012%282%29.pdf

8. Prezentácia programu cyperského PRES

CY PRES sa bude usilovať pokročiť v diskusii o mechanizme záruk za študentské pôžičky v rámci návrhu programu Erasmus pre všetkých.  
Všeobecnou prioritou je podpora inkluzívnych a moderných vzdelávacích systémov. Konkrérne sa CY PRES bude zaoberať:

- gramotnosťou (v zmysle čitateľskej a matematickej)
- odporúčaním o uznávaní neformálneho  a informálneho vzdelávania
- rovnosťou a excelentnosťou v odbornom vzdelávaní a príprave
- zabezpečením kvality vo vysokoškolskom vzdelávaní
CY plánuje aj neformálne zasadanie ministrov pre vzdelávanie, a to v dňoch 4. a 5. októbra 2012 v Nikózii. Neformálna konferencia európskych ministrov školstva sa uskutoční v nórskom Oslo 9. - 11. Decembra 2012. 

9. Rôzne

AT upozornilo, že EUROSTAT komunikuje s ČŠ vo veci zberu údajov o benčmarku o mobilite, pričom požaduje údaje aj o úrovni ISCED 5b, ktorá je mimo bolonského procesu. COM odpovedala, že DG EAC komunikuje na túto tému s Eurostatom. 

5. Odporúčané závery:

Posledné rokovanie Výboru pre vzdelávanie počas dánskeho predsedníctva bolo venované viacerým horizontálnym otázkam. Delegácie diskutovali o prioritách a modalitách svojej budúcej spolupráce, pričom sa zhodli, že úloha Výboru pre vzdelávanie by mala byť posilnená, predovšetkým v smere prijímania správ činnosti jednotlivých expertných skupín v rámci otvorenej metódy koordinácie. 
DK PRES pripraví list sumarizujúci diskusiu a odošle ho budúcemu IE PRES, ktoré sa téme bude ďalej venovať. 
Komisia prezentovala niekoľko prvkov svojho budúceho návrhu na odporúčanie Rady o uznávaní neformálneho a informálneho vzdelávania. Rozlišuje ekonomické, vzdelávacie a personálne benefity uznávania výsledkov neformálneho a informálneho  vzdelávania pre občanov. Návrh odporúčania by mal byť zverejnený v auguste 2012. 
Komisia a predsedajúca Pracovnej skupiny pre výskum prezentovali správu o pokroku o rokovaniach o  strategickom inovačnom programe EIT a o modernizácii nariadenia o EIT. PRES prezentovalo tzv. Bukureštské komuniké, ktoré bolo schválené  27. apríla 2012 ministrami školstva Európskeho priestoru vysokoškolského vzdelávania. Jeho cieľom je poskytovať kvalitné vysokoškolské vzdelávanie pre všetkých, zlepšiť zamestnateľnosť absolventov a posilniť mobilitu ako prostriedok lepšieho vzdelávania. 
Na záver predstavilo nadchádzajúce cyperské predsedníctvo svoj program na 2. polrok 2012.

6. Prehľad prinesenej dokumentácie

Prinesená dokumentácia je uložená a je k dispozícii k nahliadnutiu na sekcii ďalšieho vzdelávania a mládeže.

7.	Osobitne vyhodnotený očakávaný prínos ZPC
Poznatky a pracovné podklady získané na zasadnutí Výboru pre vzdelávanie Rady EÚ budú využité pri príprave podkladových materiálov a stanoviska za SR rokovania Rady EÚ pre vzdelávanie, mládež, kultúru a šport, ktorá sa uskutoční v dňoch 22. – 23. novembra 2012 a pri príprave koncepčných dokumentov v oblasti vzdelávania a odbornej prípravy.

8.    Spôsob zverejnenia výsledkov ZPC

Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach MŠVVaŠ SR.
Súhlasím so zverejnením správy na internete

Vysvetlenie skratiek: 
skratky 27 krajín EÚ: AT – Rakúsko, BE – Belgicko, BG – Bulharsko, CY – Cyprus, CZ – Česká republika, DE – Nemecko, DK – Dánsko, EE – Estónsko, EL – Grécko, ES – Španielsko, FI – Fínsko, FR – Francúzsko, HU - Maďarsko, IE - Írsko, IT – Taliansko, LU – Luxembursko, LT – Litva, LV – Lotyšsko, MT – Malta, NL – Holandsko, PL – Poľsko, PT – Portugalsko, RO – Rumunsko, SE – Švédsko, SI – Slovinsko, SK – Slovensko, UK – Veľká Británia

Správu vypracoval: Ing. Vladimír Belovič, CSc.
Dátum: 9. 07. 2012
Správu schválila:  	Mgr. Kamila Jandzíková, PhD.  - GR SĎVM